#

# Saeimas Tautsaimniecības, agrārās,

# vides un reģionālās politikas komisijai

Par finansējumu autoceļiem

Ministru kabinets ir iepazinies ar Saeimas Tautsaimniecības, agrārās, vides un reģionālās politikas komisijas 2017. gada 21. jūlija vēstuli Nr. 142.9/8-25-12/17, kurā Ministru kabinetam lūgts iesniegt savu redzējumu par Valsts autoceļu fonda kā speciālā budžeta atjaunošanu, paredzot finansējuma iezīmēšanu tā darbības nodrošināšanai.

Ministru kabinets informē, ka Valsts autoceļu fonda kā speciālā budžeta atjaunošana iespējama ne ātrāk kā no 2021. gada, ņemot vērā, ka likumā “Par vidēja termiņa budžeta ietvaru 2018., 2019. un 2020. gadam” šāda speciālā budžeta izveide nav paredzēta.

Ministru kabinets vērš uzmanību, ka no 2018.gada valsts budžeta programmai 23.00.00 “Valsts autoceļu fonds” pakāpeniski tiek nodrošināts finansējuma pieaugums, proti:

1) no 2018. gada — par summu, kas nav mazāka par starpību starp valsts budžeta faktiskajiem ieņēmumiem no akcīzes nodokļa par naftas produktiem un gadskārtējā valsts budžeta likumā plānotajiem ieņēmumiem no akcīzes nodokļa par naftas produktiem, ja faktiskie ieņēmumi attiecīgajā gadā pārsniedz plānotos ieņēmumus, par bāzes gadu pieņemot pēdējo gadu, par kuru zināmi akcīzes nodokļa par naftas produktiem faktiskie ieņēmumi;

2) papildus šā punkta 1. apakšpunktā minētajam no 2020. gada — par vismaz pieciem procentiem gadā salīdzinājumā ar iepriekšējā gadā valsts budžeta programmai 23.00.00 “Valsts autoceļu fonds” novirzīto valsts budžeta finansējumu, ja nominālā iekšzemes kopprodukta prognoze attiecīgajam gadam pieaug vismaz par pieciem procentiem.

Vienlaikus plānots nodrošināt papildu finansējumu valsts budžeta programmai 23.00.00 “Valsts autoceļu fonds” 2020. gadā vismaz 2017. -2019. gada vidējā līmenī, ieskaitot finansējumu no Eiropas Savienības fondiem. Detalizētāku plānu pakāpeniskai finansējuma palielināšanai valsts budžeta programmai 23.00.00 “Valsts autoceļu fonds” Ministru kabinets atbilstoši likuma “Par autoceļiem” pārejas noteikumu 24. punktam apstiprinās līdz 2018. gada 1. jūlijam.

Ministru prezidents M. Kučinskis

Iesniedzējs: satiksmes ministrs U. Augulis

Vīza: valsts sekretārs K. Ozoliņš

22.03.2018. 14:30

292

Karina Marinska

Autosatiksmes departamenta

Autoceļu nodaļas vecākā referente

67028066, karina.marinska@sam.gov.lv